Nordjyllands Politi søger nu efter to-tre vidner i forbindelse med den drabssag, som politiet har efterforsket intenst siden anmeldelsen blev modtaget lørdag eftermiddag klokken 13.35. Det oplyser lederen af efterforskningen, politikommissær Carsten Straszek i en pressemeddelelse. - Det, som vi konkret søger, er to eller tre mænd, som torsdag 3. august om aftenen cirka klokken 17.00 til 22.00 - efter vores oplysninger - var til stede på den pågældende shelterplads i Vadum, hvor offeret lørdag blev fundet, fortæller politikommissæren, der tilføjer, at mændene muligvis kom kørende i en lille sort personbil, som af vidner er set holde på vejen ud for shelterpladsen. Ikke nordjyske vidner Det er muligt, at den ene person kommer fra Århus, mens den anden person er fra Odense. Der er ingen oplysninger om, hvor den mulige tredje person måtte komme fra. - Men disse mænd vil vi meget gerne i kontakt med, da det er vores opfattelse, at de kan have information, der er af væsentlig betydning for vores igangværende efterforskningsarbejde, siger Carsten Straszek, som opfordrer vidnerne til straks at ringe til politiet på telefon 114. - Alle andre med relevant information i sagen er også fortsat velkommen til at kontakte os, lyder tilføjelsen fra efterforskningslederen. Efterforskningen stadig i gang Efterforskningen i sagen er fortsat intenst i gang, og TV2 Nord kunne klokken 11.46 fortælle, at der fortsat arbejdes med både hunde og mandskab i området Politiet oplyser at efterforskningen blandt andet består af afhøringer af vidner, yderligere forhøringer, indhentning af video og gennemgang af et omfattende teknisk materiale. - Jeg kan godt forstå, at sagen har offentlighedens interesse. Det er altid voldsomt med drab, og påvirker også dem, der bor tæt på. Vi arbejder i øjeblikket med forskellige hypoteser, hvilket er helt normal procedure, når vi efterforsker drabssager - og det er nu vores opgave at få klarhed over, hvad der er foregået før, under og efter, så vi kan sikre, at sagen bliver fuldt opklaret. Dét er vores absolutte fokus, siger Carsten Straszek, Han supplere dog med, at efterforskningen peger på, der er en relation mellem offer og den mistænkte i sagen, som begge har haft ophold på den shelterplads, hvor offeret blev fundet. - Men meget nærmere kan jeg ikke komme denne relation lige nu af hensynet vores efterforskning, konstaterer politikommissæren. En 44-årig mistænkt mand blev i går varetægtsfængslet ved et lukket grundlovsforhør i retten i Hjørring i foreløbig fire uger, mens politiet fortsætter sit arbejde. Offeret er identificeret som en 58-årig mand fra lokalområdet, og de nærmeste pårørende er blevet underrettet.

Referat:
Det er muligt, at den ene person kommer fra Århus, mens den anden person er fra Odense.